Гукъыдэж яIэу къагъэзэж
2017 — 2018 гъэхэм Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм щыщIидзэжынум зыхуэзыгъэхьэзыр «Спартак-Налшыкым» етIуанэ зыгъэсэгъуэр Нартсанэ (Кисловодск) щызэфIигъэкIащ.
Зыгъэсэныгъэхэм къадэкIуэу «Спартак-Налшыкым» и футболистхэм зэныбжьэгъугъэ зэIущIэхэри ирагъэкIуэкIащ. НэхъапэIуэкIэ зи гугъу фхуэтщIа «Ангушт»-м 3:0-у текIуа иужькIэ, абыхэм хагъэщIащ Урысей Федерацэм футболымкIэ и етIуанэ дивизионым къадыхэт Псыхуабэ и «Мэшыкъуэ-КМВ»-р. Каркаев Алимрэ Тебэрды Тимуррэ дагъэкIа топхэм я фIыгъэкIэ ди щIалэхэм текIуэныгъэр 2:0-у зыIэрагъэхьащ.
Къежьэжын ипэкIэ ирагъэкIуэкIа зэныбжьэгъугъэ зэIущIэращ налшыкдэсхэм я гъуэр къыщыхагъэщIэфар. Шэшэным и нэгъабэрей чемпион Шали и «Вайнах»-м мы гъэм Урысей Федерацэм и етIуанэ дивизионым хыхьэну зегъэхьэзыр икIи абы хуэфэщэну футболистхэр зэхуишэсащ. Ахэр хъарзынэу къапэщIэтащ «Спартак-Налшыкым», топ къытхудагъэкIынуи яхузэфIэкIащ. АрщхьэкIэ ди щIалэщIэхэр къикIуэтынухэм ящыщкъым икIи я хьэрхуэрэгъухэр 2:1-уэ хагъэщIащ. Налшыкдэсхэм къахэжаныкIащ Ольмезов Артуррэ Бацэ Къантемыррэ.
Нартсанэ иужьу щрагъэкIуэкIа зыгъэсэныгъэм кърикIуахэм япкъ иткIэ «Спартак-Налшыкым» хагъэхьащ щIалэ 12. Ахэр псори Къэбэрдей-Балкъэрым къыщалъхуахэщ икIи топджэгум япэ лъэбакъуэхэр щызычахэщ. Къапщтэмэ, апхуэдэхэщ нэхъапэм ди командэм хэтахэу гъуащхьэтет Уэрсей Артёмрэ гъуащхьэхъумэныкъуэ Шаваев Магометрэ. Абыхэм я гъусэу ди республикэм и щIыхьыр къэралпсо утыкум щахъумэнущ «Спартак-Налшыкым» и щIалэгъуалэ гупым къыхашахэу Газаев Алим, КIэдыкIуей Хьэким, Лий Муртаз, Къумыкъу Тимур, Дэхъу Ислъам, нэгъуэщI щIыпIэхэм кърашыжахэу Михайлов Константин (Краснодар и «Кубань Холдинг»-м иужьу хэтащ), Бацэ Къантемыр («Динамо-Ставрополь»), Машэжь Ратмир (Клин и «Титан»), Белоусов Никитэ («Сызрань-2003»), Ольмезов Артур (Краснодар крайм хыхьэ Шевченкэ къутырым и «Кубанская корона»). Дэтхэнэми зэгурыIуэныгъэхэр иращIылIащ илъэсрэ ныкъуэкIэ-илъэситIкIэ гупым хэтыну.
Нэгъабэ «Спартак-Налшыкым» щыджэгуахэм ящыщу къэнэжар гъуащхьэтет Щоджэн Борис, гъуащхьэхъумэхэу Абазэ Астемыр, гъуащхьэхъумэныкъуэхэу Тебэрды Тимур, Каркаев Алим, Мэшыкъуэ Хьэчим, Лелюкаев Алан, гъуащхьауэ Ашуев Мурад сымэщ.
Зы тхьэмахуэкIэ загъэпсэхунурэ ди щIалэхэм зыхуэгъэхьэзырын щIадзэжынущ гъатхэпэм и 10-м зэхаублэжыну Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм и кIэух Iыхьэм.
Хьэтау Ислъам.
